กรมป่าไม้ทวงคืนผืนป่าปี 2561 ได้กว่า 300,000 ไร่ โดยเฉพาะ 6 จังหวัดภาคเหนือพื้นที่ป่าเพิ่มขึ้นถึงร้อยละ 60 พร้อมเดินหน้าใช้เทคโนโลยีทันสมัยทวงคืนผืนป่าต่อเนื่อง
นายอรรถพล เจริญชันษา อธิบดีกรมป่าไม้ กล่าวว่า ช่วงปี 2561 ที่ผ่านมา ประเทศไทย สามารถเพิ่มพื้นที่ป่าของประเทศจากการคุมเข้มมาตรการทวงคืนผืนป่าจากกลุ่มนายทุนรุกป่ามาได้  331,951 ไร่ เป็นไปตามแผนยุทธศาสตร์ชาติ 20 ปี ที่กำหนดให้ปี 2580 ต้องมีพื้นที่ป่าไม้ให้ได้ร้อยละ 55 ของพื้นที่ประเทศ แม้ภาพรวมจะมีพื้นที่ป่าไม้เพิ่มขึ้นแต่ยังมีบางพื้นที่มีป่าไม้ลดลง แบ่งเป็น         จังหวัดที่ป่าไม้เพิ่มขึ้น ร้อยละ 60 คือ กาญจนบุรี ตาก เชียงใหม่ น่าน แพร่ ลำปาง และแม่ฮ่องสอน         จังหวัดที่ป่าไม้เพิ่มขึ้น ร้อยละ 40-60 คือ กำแพงเพชร นครนายก พิษณุโลก เพชรบูรณ์ สระบุรี สุโขทัย ชัยภูมิ มุกดาหาร เลย จันทบุรี ตราด ปราจีนบุรี สระแก้ว ประจวบคีรีขันธ์ ราชบุรี ชุมพร ตรัง นราธิวาส พังงา ภูเก็ต ยะลา สตูล และสุราษฎร์ธานี         จังหวัดที่ป่าไม้น้อยกว่า ร้อยละ 20 คือ กรุงเทพมหานคร ชัยนาท นครปฐม นครสวรรค์ พิจิตร ลพบุรี สมุทรปราการ สมุทรสงคราม สมุทรสาคร สิงห์บุรี สุพรรณบุรี กาฬสินธุ์ ขอนแก่น นครพนม นครราชสีมา บึงกาฬ บุรีรัมย์ กระบี่ ระยอง นครศรีธรรมราช ปัตตานี พัทลุง และสงขลา     ส่วนจังหวัดที่ไม่พบพื้นที่ป่าไม้เลย คือ นนทบุรี ปทุมธานี พระนครศรีอยุธยา และอ่างทอง เนื่องจากมีแต่พื้นที่ชุมชนจังหวัดต้องหาพื้นที่ปลูกต้นไม้เพื่อให้ดาวเทียมสามารถจับข้อมูลได้ โดยต้องมีพื้นที่ในบริเวณเดียวกัน 3.125 ไร่         อธิบดีกรมป่าไม้ กล่าวถึงความคืบหน้าการแก้ปัญหาพื้นที่เขาหัวโล้นในจังหวัดน่าน ว่า ยังพบว่ามีพื้นที่ป่าลดลงประมาณ 4,799 ไร่ หรือร้อยละ 0.1 เท่านั้น โดยพบมีพื้นที่ป่าลดลงบริเวณพื้นที่ตามชายขอบที่ติดกับเชียงรายหรือพื้นที่ใกล้เคียง ทั้งนี้ กรมป่าไม้ จะพยายามหยุดยั้งการบุกรุกให้ได้ ควบคู่กับใช้เทคโนโลยีแจ้งเตือนการบุกรุกป่าผ่านแอพพลิเคชั่น ในเบื้องต้นได้รับการร้องเรียนกว่า 1,200 ราย และดำเนินคดีไปแล้วกว่า 300 คดี